Eftir fimm ára glímu við neikvæða vexti spyr fjárfestingastjóri eins stærsta lífeyrissjóðs Norðurlandanna hvort þetta sé aðeins upphafið . Hann óttast að neikvæðir vextir séu komnir til að vera og skipuleggur nú eignasafnið í samræmi við þessa dökku framtíðarsýn . Fjárfestingastjórinn , Mikko Mursula , hjá finnska lífeyrissjónum , Ilmarinen Mutual Pension Insurane , segir í viðtali við Bloomberg að fyrst núna sé það að renna upp fyrir sjóðsstjórum hvaða þýðingu og áskoranir neikvæðir vextir hafi fyrir starfsemi fjárfestingasjóða . „ Við erum í raun að taka fyrstu skrefin til þess að aðlaga eignasafnið að þessum nýja veruleika , “ segir Mursula og bætir við að hann hafi áttað sig á að umhverfið væri ekki að fara að breytast til hins betra í fyrirsjáanlegri framtíð í lok síðasta sumar . „ Þá var næsta ómögulegt að finna á evrusvæðinu ríkisbréf sem skiluðu ávöxtun . “ Úr öryggi yfir í óvissu Skrefin sem Mursula og Imarinen-sjóðurinn hafa tekið er að minnka stöðutökur í auðseljanlegum eignum þar sem seljanleiki ( e. liquidity ) sé nú orðinn lúxus sem tilheyrði veröld sem var . Skrefið er tekið til ná ávöxtun en það þýðir sömuleiðis að lífeyrissjóðir fjárfesta nú í eignum sem gæti reynst erfitt og tímafrekt að koma í verð ef aðstæður á mörkum breytast skyndilega . Eignasafn Ilmarinen Mutual Pension Insurance Co. telur um 55 milljarða evra , jafngildi 7.500 milljarða íslenskra króna , en til þess að standa undir lífeyrisskuldbindingum þarf sjóðurinn að skila 3% ávöxtun . Mursula segir næsta ómögulegt að ná slikri ávöxtun á vaxtamarkaði ( e. fixed income ) og í staðinn reiði hann sig á aðra eignaflokka til að ná fram ásættanlegri ávöxtun . Helstu tækifærin séu á fasteignamarkaði og á síst seljanlega enda vaxtamarkaðarins , eins og í skuldabréfum einkafyrirtækja með lága lánshæfiseinkunn . „ Í hvert sinn sem við komum auga á slík tækifæri losum við fjármuni bundna í ríkisbréfum og grípum það , “ segir Mursula en bætir við að æ erfiðara sé að finna slík tækifæri á markaði með skráð skuldabréf . Fyrir vikið hafi sjóðurinn leitað færis í óskráðum bréfum og sá hluti eignasafnsins ( e. private equity ) sé nú um 8 - 10% . Nánar er fjallað um málið í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .